num_pages: 352
description: «Και πώς να γράψω την αρχήν, πώς να την τελειώσω; αφήγησιν πανέμορφην, ερωτικήν, μεγάλην». Σκέφτεσαι εκείνες τις ιπποτικές μυθιστορίες με τους μεγάλους έρωτες, τις περιπέτειες, όταν οι εραστές χάνονται και αναζητούνται διασχίζοντας τον κόσμο. Έτσι, βέβαια, κι η Ελένη φτάνει στα πέρατα της Γης για να ξανασμίξει με το μυθικό αρραβωνιαστικό. Μονάχα που οι σημερινοί ήρωες δεν έχουν να παλέψουν με δράκοντες και με καστρόπυργους αλλά με τις συμπληγάδες της Ιστορίας. Αυτή ορίζει τη μοίρα τους, ρυθμίζει και τις ερωτικές συμπεριφορές, πλάθει πρότυπα ή θαμπώνει την λάμψη των ανθρώπων. Στον διπλό ιστό, λοιπόν, της προσωπικής και της συλλογικής περιπέτειας, πλέκεται αβίαστα το μυθιστόρημα. Πρόσωπα, κοινά, αθέλητοι πρωταγωνιστές ή ανίδεοι κομπάρσοι του δράματος: Αντίσταση, Εμφύλιος, διώξεις. Μεγάλα οράματα και διαψεύσεις, διάλυση πολλών ψευδαισθήσεων. Η Ελλάδα, ο κόσμος. Σ' ένα μεταίχμιο της ζωής της και της πρόσφατης ιστορίας μας -στη διάρκεια της δικτατορίας- «Η αρραβωνιαστικιά του Αχιλλέα», ανασύροντας τις μνήμες της, πετράδι το πετράδι, συνθέτει το ψηφιδωτό μιας τριακονταετίας. Εύθραυστη κι όμως αγέρωχη, μπροστά σ' ένα αόριστο κι ωστόσο πάλι καθορισμένο μέλλον, μιλάει χωρίς πικρία, χωρίς μεταμέλεια, με ζεστασιά, κάποτε με χιούμορ, με μια τρυφερή φροντίδα, θα 'λεγες, να μη γυμνώσει το παρελθόν, τη ζωή της και τη ζωή. Η ανθρώπινη φωνή της Άλκης Ζέη. (Από την παρουσίαση στο οπισθόφυλλο του βιβλίου)
language: Greek, Modern (1453-)
title: Η αρραβωνιαστικιά του Αχιλλέα
publisher: Κέδρος